Веселин Стефанов Ранков е български актьор, изпълняващ роли в театъра, киното, телевизията и дублажа.

Ранен живот 
Роден е на 6 април 1959 г. в град Балчик. Негов по-голям брат е актьорът Красимир Ранков.

През 1977 г. е приет във ВИТИЗ, но заради военната си служба започва следването си през 1979 г. и учи в класа на Елка Михайлова. Дипломира се със специалност "Актьорско майсторство за драматичен театър" през 1983 г.

Актьорска кариера 
През 1983 г. Ранков започва работа в Драматично-кукления театър "Иван Димов" в Хасково, а от 1984 г. работи в театър "Българска армия". Играе и на сцената на Театър 199.

През 1990 г. става доцент в НАТФИЗ. От 2002 г. започва да ръководи свой клас по актьорско майсторство в Академията.

Участва в сериалите "Дунав мост", "Клиника на третия етаж", "Забранена любов", "Откраднат живот" и други.

Роли в театъра 
 Теди Брустър в "Арсеник и стари дантели" от Джоузеф Кесърлинг
 Гамаша в "Суматоха" от Йордан Радичков
 Шута в "Животът е сън" от Педро Калдерон де ла Барка
 Боян в "Прокурорът" от Георги Джагаров
 Момчето в "Подробности от пейзажи" от Станислав Стратиев
 Поп Богомил и Княз Боян в "Книга на царете" от Маргарит Минков
 Шута Фесте в "Дванадесета нощ" от Уилям Шекспир
 Конферансие в "Лулу" от Франк Ведекинд
 Той в "Кротката" от Фьодор Достоевски
 Хорацио в "Хамлет" от Уилям Шекспир
 Капитан от пожарната в "Плешивата певица" от Йожен Йонеско
 Момчето в "В очакване на Годо" от Самюъл Бекет
 "Бандинтска опера" от Джон Гей
 Жуст Льоблан във "Вечеря за тъпаци" от Франсис Вебер
 Освалд в "Призраци" от Хенрик Ибсен

Телевизионен театър 
 "Както в Агата Кристи" (1990) (Любен Попов) – мюзикъл
 "Учителят" (1989) (от Ст. Л. Костов, реж. Емил Капудалиев)
 "Мариела" (1988) (Йордан Попов)
 "Представянето на комедията "Г-н Мортагон" от Иван Вазов и Константин Величков в пловдивския театър "Люксембург" в 1883 г." (1988) (Пелин Пелинов), 2 части – Иван Попов
 "Призраци" (1988) (Хенрик Ибсен), 2 ч.
 "Новото пристанище" (1987) (Ст. Л. Костов)
 "Великото чудо" (1986) (Николай Георгиев)

Кариера на озвучаващ актьор 
Ранков се занимава активно с озвучаване на реклами, филми и сериали от 80-те години. По-известен е с работата си по "Фолти Тауърс", "Ало, ало!", "Черното влечуго", "Да, господин премиер" (дублаж на TV7), "Напълно непознати", "Алф", "Сайнфелд", "Мистър Бийн", "Две момчета и едно момиче", "Момчетата от Медисън авеню" (дублаж на студио Доли), "Модерно семейство" и "Да отгледаш Хоуп".

През 1999 г. Ранков е сред основните кандидати за ролята на Робин Уилямс в българския нахсинхронен дублаж на "Мисис Даутфайър", но Владимир Пенев бива избран вместо него. Дванайсет години по-късно го озвучава във войсоувър дублажа за bTV.

В "Ало, ало!" озвучава Рене Артоа, Капитан Ханс Гееринг, Капитан Алберто Берторели, Хер Ото Флик и Гавин Феърфакс, макар някои източници погрешно да споменават, че е дублирал Мосю Алфонс.

Освен във войсоувър дублажи, участва и в заглавия с нахсинхронен дублаж, измежду които Сърдитко в "Снежанка и седемте джуджета", Зазу в "Цар лъв", Лудия шапкар в "Алиса в Страната на чудесата", Абисмол в "Аладин и завръщането на Джафар", Професор Бомба в "Тайната на горските пазители" и Хамилтън Гудинг в "Мери Попинз се завръща".

Други дейности 
През 2005 г. преподава сценично поведение на участниците в Star Academy. През същата година се кандидатира за председател на САБ.

Ранков е собственик на фризьорски салон "Ранкузи".

Той е един от инициаторите, както и дългогодишен водещ на наградите "Аскеер" на театър "Българска армия". Ранков е и един от основателите на "Артистаутор".

Филмография

Източници

Външни препратки 
 Веселин Ранков в Art.bg 
  
  Веселин Ранков в КиноПоиск
  Веселин Ранков в Кино-театр

Български актьори и актриси
Български театрални актьори и актриси
Български озвучаващи актьори
Преподаватели в НАТФИЗ
Родени в Балчик